Document ID: 32005R1654

UREDBA KOMISIJE (ES) št. 1654/2005
z dne 10. oktobra 2005
o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 733/2002 Evropskega parlamenta in Sveta z dne 22. aprila 2002 o izvajanju domene .eu najvišje ravni (1) in zlasti člena 5(1) Uredbe, po posvetovanju z Evropskim registrom za internetne domene, ki je bil imenovan z Odločbo Komisije 2003/375/ES (2),
ob upoštevanju naslednjega:
(1)
Uredba Komisije (ES) št. 874/2004 (3) izvaja Uredbo (ES) št. 733/2002 z določitvijo pravil javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo.
(2)
Člen 8 Uredbe (ES) št. 874/2004 vsebuje pravila javnega reda v zvezi z geografskimi pojmi in določa postopek, da države članice, države kandidatke in vsi člani evropskega gospodarskega prostora lahko zahtevajo registracijo ali rezervacijo svojega imena s strani svojih nacionalnih vlad. Ta določba ne zagotavlja v celoti geopolitične in jezikovne različnosti Evropske unije niti interesa držav članic in evropskih državljanov. Zato mora Komisija Uredbo (ES) št. 874/2004 ustrezno spremeniti.
(3)
Ukrepi, predvideni s to uredbo, so v skladu z mnenjem Odbora za komunikacije, ki je bil ustanovljen s členom 22(1) Direktive 2002/21/ES Evropskega parlamenta in Sveta z dne 7. marca 2002 o skupnem regulativnem okviru za elektronska komunikacijska omrežja in storitve („okvirna“ direktiva) (4) -
SPREJELA NASLEDNJO UREDBO:
Člen 1
Uredba Komisije (ES) št. 874/2004 se spremeni:
1.
Člen 8 se nadomesti s:
„Člen 8
Rezervacija imen s strani držav in kode alfa-2, ki predstavljajo države
1. Seznam imen iz Priloge k tej uredbi države iz seznama rezervirajo ali registrirajo samo kot imena domene druge ravni neposredno pod .eu TLD.
2. Kode alfa-2, ki predstavljajo države, se ne registrirajo kot imena domene druge ravni neposredno pod .eu TLD.“
2.
V členu 12(1) se prvi pododstavek nadomesti z naslednjim:
„Registracija po fazah se ne začne pred izpolnitvijo zahteve iz prvega odstavka člena 6.“
3.
K tej uredbi se doda priloga.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. oktobra 2005

Labels: 12
7
15